Heti üzenet 2018 november 12

„Mert mindnyájunknak leplezetlenül kell odaállnunk Krisztus ítélőszéke elé, hogy mindenki megkapja, amit megérdemel, aszerint, amit e testben cselekedett: akár jót, akár gonoszat.” (2Korinthus 5,10)

Diktátorok végnapjai

Sajnálnunk kell –e a diktátorokat? Bizony néha már közel állok hozzá. Miért is? Mert áldozatok?

Igen, saját önzésüknek, paranoiájuknak, saját csinovnikjaiknak és a kiszolgáló - szövetséges hamis kereszténységnek az áldozatai.

Legtöbbjük nem természetes halállal hal meg, sokszor az utódaik is „ráfizetnek”, örök megbélyegzésben élnek, lelki nyomorúságban. Míg a kiszolgálóik élnek, mint „Marci Hevesen”.

Igen a szolgák csinálják a zsarnokot! Az opportunista haszonlesők. Akik azután, mint haszonélvezők röhögnek a markukba, ha él a diktátor, ha elbukik.

A történelem legopportunistább haszonélvezői általában a hatalmat támogató egyházak.

Ők mindig mossák kezüket, a világi hatalom mögé bújnak - „nem mi vagyunk a felelősek, hanem a gonosz diktátor!” Hogy kiszolgálták, tanácsolták, manipulálták a népet a hatalom érdekében, az mit sem számít. Ők sérthetetlenek. A nép, azaz Istenadta nép pedig bólogat: „így van rendjén, mindig is így volt.”

Így van rendjén, hogy belenyomorodjatok? Ahelyett, hogy szabadságban élveznétek munkátok gyümölcsét rabszolgaságban, megnyomorítva éltek? Így van rendjén, mert mindig is így volt?

Akkor megérdemled barátom, ha te is így gondolkozol!

Szép napokat!

Sajnálnám a diktátorokat, ha csak ők szenvednének, de sajnos rajtuk kívül és miattuk – túl sokan.

Azért sajnálom, hogy a szűklátókörűségük, a hatalommániájuk, az önzésük csapdájában vergődve ennyire kihasználhatók lesznek és rajtuk keresztül egy egész nemzet, vagy nemzetek és nemzedékek.

De Isten igazságos és megfizet mindenkinek a cselekedetei szerint, a diktátoroknak és a korrupt hamis kereszténységnek egyaránt. Mindenkinek személyesen kell Isten ítélőszéke elé állnia, nem hivatkozhat a felekezetére, egyházára.

**Tehát még egyszer: 2Kor 5,10** „Mert mindnyájunknak leplezetlenül kell odaállnunk Krisztus ítélőszéke elé, hogy mindenki megkapja, amit megérdemel, aszerint, amit e testben cselekedett: akár jót, akár gonoszat.”

Katona Csaba